SAS permitterer opptil 10.000 ansatte

SAS tar grep for å senke kostnadene på grunn av viruskrisen. – Et flyselskap uten inntekter står ikke på bena lenge, sier toppsjefen.

VIRUSTYNGET: SAS og andre flyselskaper sliter tungt i kjølvannet av virusuroen. Vis mer byoutline Johan Nilsson/TT / TT NYHETSBYRÅN

Publisert: Oppdatert: 15. mars 2020 21:37 , Publisert: 15. mars 2020 17:34

SAS’ konsernsjef Rickard Gustafson melder på en pressekonferanse utenfor Stockholm søndag ettermiddag at flyselskapet stanser mesteparten av virksomheten fra mandag 16. mars.

Det i kjølvannet av spredningen av coronaviruset som har strupet etterspørselen etter flyginger.

– Vi opplever en krise. Jeg håper og tror det jobbes med løsninger for å støtte flyselskaper gjennom denne perioden, sier Gustafson på pressekonferansen.

SAS understreker søndag at det vil prioritere ruter der flyselskapet kan bidra med å få sine passasjerer hjem.

Les på E24+ Børskommentar: Norwegians skjebne er nå i regjeringens hender – og det haster

– Håper det ikke blir oppsigelser

Samtidig permitterer flyselskapet opptil 10.000 ansatte, som tilsvarer rundt 90 prosent av alle ansatte.

– Vi håper ikke at det blir oppsigelser, men at vi får våre ansatte tilbake så fort som mulig, sier Gustafson.

Han legger ikke skjul på at det er en presset situasjon.

– Et flyselskap uten inntekter står ikke på bena lenge, men vi har heldigvis god likviditet og venter å klare oss en stund. Hvor lenge er ikke godt å si.

Les også Rystad Energy: Amerikanske oljeprodusenter sparer milliarder på prissikring

Bedt nordmenn komme hjem

Flyselskapet har tidligere varslet rundt 2.000 kanselleringer i hele nettverket sitt, men har hele tiden vært åpen om at det trolig vil komme flere ettersom norske myndigheter fraråder reiser utenlands.

Fredag ble selskapet også nødt til å varsle en rekke kanselleringer til USA etter at USAs president Donald Trump besluttet at reisende fra Schengen ikke fikk komme inn i landet.

Lørdag formiddag ba UD alle norske borgere på reise i utlandet vurdere å komme hjem til Norge, som følge av at stadig flere land innfører reiserestriksjoner. Samtidig frarådet departementet reiser som ikke er strengt nødvendige til alle land.